
Precizări ale Universității din București cu privire la mesajele transmise către unele adrese de e-mail instituționale ale studenților de la Facultatea de Sociologie și Asistență Socială


Universitatea din București (UB) face următoarele precizări în contextul semnalării existenței pe unele adrese de e-mail instituționale ale studenților Facultății de Sociologie și Asistență Socială a unor mesaje transmise de către unul dintre partidele politice din România:

(1) S-a declanșat o anchetă pentru identificarea condițiilor în care s-a întâmplat transmiterea acestui mesaj pe adresele instituționale ale unor studenți. În anchetă sunt implicați atât reprezentanți ai Direcției IT&C a Universității din București (UB), cât și resposabilul GDPR al universității, Direcția Juridică a UB și Ombudsmanul UB.

(2) Dacă se va identifica drept sursă a colectării și/sau scurgerii acestor date o persoană (cadru didactic, personal administrativ, student) sau o direcție a Universității din București, în conformitate cu Regulamentul GDPR (Regulamentul nr. 679 din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE [Regulamentul general privind protecţia datelor), publicat în Jurnalul Oficial al Uniunii Europene, seria L, nr. 119 din 4 mai 2016]), a Deciziei Autorității Naţionale de Supraveghere a Prelucrării Datelor cu Caracter Personal nr. 133 din 3 iulie 2018 privind aprobarea Procedurii de primire şi soluţionare a plângerilor, a Cartei Universității din București, a Codului de Etică și Deontologie al UB, dar și a altor prevederi legale, se va recurge la aplicarea tuturor măsurilor la nivelul UB care pot fi legal întreprinse, sesizarea Autorității Naţionale de Supraveghere a Prelucrării Datelor cu Caracter Personal, sesizarea Comisiei de Etică a UB și, dacă va fi cazul, constituirea Comisiei de Disciplină a UB. 

(3) Universitatea din București condamnă orice încălcare a legislației, inclusiv, din sfera protecției datelor cu caracter personal, și reafirmă opțiunea fermă de autonomie în privința oricărei acțiuni politice, așa cum este ea prevăzută în Carta UB, la Art. 8, alin. (2), fără a se limita la acesta, „Universitatea se situează în afara activităților politice de partid. (…) Spațiul academic nu poate fi utilizat pentru activități de orice fel ale partidelor politice, altor organizații sau ale indivizilor care promovează ideologii și acțiuni politice”.


